Poliisi on tyhjentänyt aamupäivän kestäneessä operaatiossa romanileirin Tampereen Sulkavuoressa.

Video: Aamulehti / Tuomas Rimpiläinen

Operaatiota johtanut rikoskomisario Joni Länsipuro kertoo Iltalehdelle, että poliisi otti leiristä kiinni 13 henkilöä.

– Enemmänkin on väkeä ollut, mutta 13 henkilöä on poliisin kiinni ottamana. Leiriin ei jäänyt tällä hetkellä yhtään henkilöä, Länsipuro sanoo.

13 kiinniotettua epäillään muun muassa erilaisista omaisuus- ja kätkemisrikoksista. Asiasta ensimmäisenä uutisoineen Aamulehden mukaan kiinniotot liittyvät muun muassa Tampereen keskustassa tapahtuneisiin taskuvarkauksiin.

Länsipuro kertoo, että leiristä löytynyt anastettu tavara on ollut kirjavaa – ja sitä on löytynyt paljon.

– Siellä on ollut muun muassa työkaluja ja moottorityökaluja. Löytyi sieltä lastenrattaitakin. Sellaista, minkä saa muutettua helposti rahaksi.

– Ennemmin puhutaan tuhansien kuin satojen eurojen arvoisista tavaroista. Varastettua tavaraa on ollut useita pakettiautoja. He ovat liikkuvaa porukkaa, niin osa on toki henkilöiden omaakin.

Länsipuron mukaan kiinniotto sujui rauhallisesti.

– Yhtään lasta ei löytynyt sieltä vaan kaikki leirissä olleet ja kiinniotetut ovat aikuisia. Ikähaarukka on varmaan 20–40. Siellä oli naisia ja miehiä tasaisesti, Länsipuro sanoo.

Leiristä löytyi tonneilla varastettua tavaraa. TUOMAS RIMPILÄINEN/AL

Poliisi otti kiinni 13 henkilöä operaatiossa. TUOMAS RIMPILÄINEN/AL

Asiasta kertoi ensimmäisenä

Aamulehti.